b"\n_START_ARTICLE_\nReligioses de l'Infant Jes\xc3\xbas\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 fou fundada en 1666 a Rouen pel frare m\xc3\xadnim Nicolas Barr\xc3\xa9 (1621-1686). Era docent de teologia al convent de Par\xc3\xads i ja en 1647, preocupat per la manca d'instrucci\xc3\xb3 dels nens pobres, comen\xc3\xa7\xc3\xa0 a obrir escoles gratu\xc3\xaftes on poguessin aprendre primeres lletres i doctrina religiosa. Comen\xc3\xa7\xc3\xa0 llavors a cercar que una comunitat religiosa se n'encarregu\xc3\xa9s de la direcci\xc3\xb3._NEWLINE_En 1659, Barr\xc3\xa9 fou enviat a Rouen, on trob\xc3\xa0 que el problema de la manca d'educaci\xc3\xb3 dels nens era encara major. Va resoldre actuar, formant una comunitat dedicada a l'ensenyament. Reun\xc3\xad un grup de joves arist\xc3\xb2crates que volien dedicar-s'hi i en 1662 obriren les primeres escoles. En 1666 form\xc3\xa0 una comunitat i els don\xc3\xa0 la regla del tercer orde dels m\xc3\xadnims. La comunitat fou aprovada com a comunitat religiosa per l'arquebisbe de Rouen, monsenyor Harlay de Champvallon. El 1674 Barr\xc3\xa9 obr\xc3\xad un seminari per a la formaci\xc3\xb3 de les germanes, amb seu a la Rue de Saint-Maur de Par\xc3\xads: per aix\xc3\xb2 les germanes foren conegudes com a Dames de Saint-Maur._NEWLINE_La congregaci\xc3\xb3 obr\xc3\xad escoles tamb\xc3\xa9 a Par\xc3\xads, el Llenguadoc i Aquit\xc3\xa0nia. A mitjan segle\xc2\xa0xix, sort\xc3\xad de Fran\xc3\xa7a i obr\xc3\xad cases a Mal\xc3\xa0sia, Singapur i el Jap\xc3\xb3, a m\xc3\xa9s d'altres llocs d'Europa. El 1860 es van establir a Barcelona, on obriren l'Escola Infant Jes\xc3\xbas, tamb\xc3\xa9 coneguda com a Escola de les Dames Negres. Obtingu\xc3\xa9 l'aprovaci\xc3\xb3 pontif\xc3\xadcia amb el decret de 21 de novembre de 1866: les constitucions foren aprovades en 1892."